U VARAŽDINSKIM TOPLICAMA kod Varaždina jučer se dogodio nesvakidašnji napad.

U glavu mu doletio paket riže

Župnika Stjepana Mostečaka u nedjelju je prije mise u sakristiji napao muškarac i pogodio ga u glavu - paketom riže, piše eVaraždin.

Prema podacima iz Policijske uprave varaždinske, jučer je u Varaždinskim Toplicama napadnut tamošnji župnik Stjepan Mostečak, a podnesena je i kaznena prijava protiv počinitelja te se okolnosti napada još utvrđuju.

eVaraždin je kontaktirao napadnutog župnika, no on nije bio raspoložen za razgovor. Potvrdio je da je on bio žrtva, no rekao je da ništa više od toga neće reći.

Napadnuti svećenik, kako se doznaje, zbog stresa nije mogao održati misu, nego je to obavio drugi svećenik. Do svega je navodno došlo zbog toga što spomenuti župnik nije dozvolio bacanje riže na svadbi koja se održala u subotu, 18. kolovoza.

Tekst se nastavlja ispod oglasa

Pozirao s ratnim zločincem Kordićem, objavljivao i slike Glogoškog, Sačića

Župnik Mostečak inače se na svojem Facebook profilu ranije hvalio fotografijom s osuđenim ratnim zločincem Dariom Kordićem.

Na svom je profilu dijelio i slike Đure Glogoškog, Željka Sačića i drugih.